ཚོགས་ཐོག་ནས་ནན་གྱིས་བསྟན་དོན།ཀྲུང་གོ་གསར་པ་བཙུགས་ཚུན་ལ་གྲངས་ཉུང་མི་རིགས་དང་མི་རིགས་ས་ཁུལ་ལ་འཕེལ་རྒྱས་ཆེན་པོ་བྱུང་མོད།ཡིན་ནའང་མི་རིགས་ས་ཁུལ་ཁ་ཤས་ཀྱི་མང་ཚོགས་ལ་དཀའ་ཁག་མང་ཞིང་།དཀའ་ཁག་ཆེ་བའི་མང་ཚོགས་ཅུང་མང་ལ།རྒྱལ་ཡོངས་དང་མཉམ་དུ་འབྱོར་འབྲིང་སྤྱི་ཚོགས་ཕྱོགས་ཡོངས་ནས་འགྲུབ་པར་བྱེད་པའི་དམིགས་འབེན་མངོན་འགྱུར་བྱེད་ན་དཀའ་ཚེགས་ཅུང་ཆེ་བས།ངེས་པར་དུ་འཕེལ་རྒྱས་བྱ་བ་ཇེ་མགྱོགས་སུ་གཏོང་དགོས་པ་དང་།མཆོང་སྐྱོད་འཕེལ་རྒྱས་མངོན་འགྱུར་བྱེད་དགོས།ཀྲུང་དབྱང་དང་།དར་རྒྱས་ས་ཁུལ།མི་རིགས་ས་ཁུལ་བཅས་ཀྱི་བརྩོན་སེམས་གསུམ་གང་ལེགས་སྒོས་འདོན་སྤེལ་བྱེད་དགོས་པ་དང་།མཐའ་མཚམས་ས་ཁུལ་དང་དབུལ་ཕོངས་ས་ཁུལ།སྐྱེ་ཁམས་སྲུང་སྐྱོབ་ས་ཁུལ་བཅས་ནས་ཁྱད་པར་ཅན་གྱི་ཁྱབ་ཁོངས་སྲིད་ཇུས་ལག་བསྟར་བྱས་ནས།ཁ་གཏད་རོགས་སྐྱོར་སྒྲིག་གཞིའི་ནང་རྐྱེན་ཇེ་ལེགས་སུ་གཏོང་དགོས་པ་དང་།སྲིད་ཇུས་ཀྱི་སྒུལ་ཤུགས་དང་ནང་སྟོབས་གཉིས་ཟུང་སྦྲེལ་བྱེད་དགོས།དམངས་འཚོར་བརྟེན་ནས་འཕེལ་རྒྱས་དམ་འཛིན་བྱས་ཏེ།ལས་ཞུགས་དང་སློབ་གསོའི་བྱ་བ་གནད་སར་བཞག་ནས་དམ་འཛིན་བྱེད་དགོས་པ་དང་།ཐོན་ཁུངས་ཁྱད་སྟོབས་འདོན་སྤེལ་བྱས་ནས།གཙོ་བོ་ས་གནས་རང་དང་སྐྱེ་ཁམས་ལ་ཕན་པའི་བྱ་བ་དམ་འཛིན་བྱེད་དགོས་པ་དང་།དབུལ་སྐྱོར་གསར་སྤེལ་བྱ་བ་བཟང་པོར་སྒྲུབ་ནས།གཙོ་བོ་ཆེས་དཀའ་ཁག་ཆེ་བའི་ས་ཁུལ་དང་ཆེས་དཀའ་ཁག་ཆེ་བའི་ཐུན་མོང་ཚོགས་པ་དབུལ་ཕོངས་ལས་ཐར་བའི་བྱ་བ་དམ་འཛིན་བྱེད་དགོས་པ་དང་།མཐའ་མཚམས་འཛུགས་སྐྲུན་བྱ་བར་ཤུགས་བསྣན་ནས།གཙོ་བོ་རྨང་གཞིའི་སྒྲིག་ཆས་དང་ཕྱི་ཕྱོགས་སྒོ་འབྱེད་བྱ་བ་དམ་འཛིན་བྱེད་དགོས་ཟེར།